Thorkild Simonsen (S), 1999-03-19:
Jeg vil gerne sige tak for den generelt meget positive modtagelse, dette lovforslag har fået.
Bortset fra Dansk Folkeparti har der jo faktisk været positive meldinger fra alle partier, selv om alle dog ikke var helt enige.
Jeg vil gerne straks sige til fru Pia Kjærsgaard, at jeg synes, hr. Arne Melchior på glimrende vis forklarede, at de 100 er et regneeksempel, og at jeg synes, det er bedst at stille et eksempel op, så man kan se på det.
Jeg er selvfølgelig overordentlig glad for, at meget tyder på, at der bliver et meget bredt flertal.
Både Det Konservative Folkeparti og Venstre og SF, ja, hele vejen rundt faktisk, er enige i målsætningen for forslaget, og det synes jeg er det helt væsentlige.
Selv hr. Tom Behnke er jo positiv over for det, har faktisk kun kritik af grænsen på 12 måneder, eller hvor meget det nu er.
Jeg tror, det er en stor lykke for de ældre borgere, som vi her har nævnt, som kan få en repatrieringsbistand over et vist åremål.
Jeg skal ikke - som jeg sagde før - kunne sige på forhånd, hvor meget det kan give, men det er i hvert fald noget af det, som jeg har hørt at man har efterlyst fra nogle af de borgeres side.
Det er kun på nærmere angivne betingelser i det nye integrationsforslag, at vi i dag har de 3 år, som så bygger oven på, at man har opholdt sig her i landet under en asylperiode, som jo desværre somme tider kan være længere, end godt er.
Jeg må også nok sige, at jeg synes, det er meget trist at høre den måde, hvorpå man manipulerer med tal, sådan som det kom fra fru Pia Kjærsgaard, hvor asylansøgertallet - ansøgertallet - inden der er taget stilling, lægges sammen med familiesammenføringstallet, hvoraf halvdelen af de familiesammenførte er danske statsborgere, der bliver gift med nordiske eller EU-borgere - altså i det hele taget denne manipulation med tal!
Altså jeg synes, det er så trist at sidde og høre på.
Jeg er helt parat til ud over de mange spørgsmål, jeg en gang har svaret på til fru Pia Kjærsgaard, til at svare på alle andre spørgsmål.
Det er der ikke noget i vejen for.
Men jeg kan blive lidt nervøs, når tal, vi sender ud, misbruges og dermed bruges som en kampagne imod noget, som drejer sig om, at mennesker, som er her i landet, nu selv frivilligt med vores hjælp forsøger at komme tilbage til deres hjemland; altså med nogle særlige ordninger, som jeg er meget glad for at alle har støttet som værende rigtige.
Det synes jeg er en meget fin konklusion at høre her i Folketinget i dag.
Det kan da ikke nægtes.
Jeg har så ikke helt forståelse for, at de andre ting, som kan være et problem i andre sager, skulle drages frem ved denne lejlighed, men jeg vil dog gerne sige, at jeg - hvis jeg må sige det her - er lige så meget optaget af, at asylansøgere får arbejde her i landet, i hvert fald får mulighed for at arbejde på en eller anden måde - det har vi drøftet tidligere - men særligt er jeg optaget af, at de, der har fået asyl, får et arbejde.
Og det skal vi nok tage nogle initiativer til fra regeringens side. Jeg tror, at jeg kan slutte.
Jeg har sagt det med, at det er et regneeksempel, som hr. Arne Melchior var inde på.
Ja, jeg tror faktisk, jeg har været inde på det hele.
Der er også det bureaukratiske i øvrigt.
Hvis der er noget bureaukratisk omkring forskellige projekter eller lignende, som hr. Søren Søndergaard var inde på, så lad os se på det.
Jeg er også glad for meldingen om, at man skal se på, om de lande, man kommer tilbage til, er i en sådan forfatning, at det er muligt.
Det er faktisk en ny holdning, som jeg fra visse sider her i Folketinget hidtil har forstået man ikke så gerne må tale om.
Det glæder mig meget.
Jeg ved, at den svenske regering er stærkt på vej med noget lignende.
Så det vil jeg også gerne se positivt på.